P6_TA(2006)0063

Millenniumi fejlesztési célok

Az Európai Parlament állásfoglalása a millenniumi fejlesztési célokkal összefüggő, fejlesztésre szánt új pénzügyi eszközökről

Az Európai Parlament,

- tekintettel a közeljövőben, 2006. február 28. és március 1. között Párizsban "Innovatív fejlesztésfinanszírozási források" címmel megrendezésre kerülő nemzetközi konferenciára,

- tekintettel a millenniumi fejlesztési célokra (MDG) és a 2005. szeptember 14. és 16. között megtartott, az MFC-k elérésében megtett fejlődést áttekintő ENSZ világ-csúcstalálkozóra,

- tekintettel az "Új nemzetközi pénzügyi hozzájárulás a fejlesztéshez" címmel Chirac elnök 2003. novemberi megbízásából készült Landau-jelentésre,

- tekintettel az ENSZ 2004-es általános közgyűlésén több mint 120 ország által aláírt, az éhezés és szegénység elleni fellépésről szóló New York-i nyilatkozatra,

- tekintettel az egyesült királyságbeli pénzügyminiszter, Gordon Brown által előterjesztett, nemzetközi pénzügyi hitelre (IFF) irányuló javaslatra, amely megkettőzhetné a fejlesztési segélyek összegét,

- tekintettel a 2006. július 1-jén hatályba lépő francia, a repülőjegy-vásárláshoz kapcsolódó szolidaritási hozzájárulásra,

- tekintettel az új fejlesztésfinanszírozási forrásként a repülőjegyek árába beépülő hozzájárulás lehetőségét elemző bizottsági munkadokumentumra (SEC(2005)0733),

- tekintettel a 2005. szeptemberi ENSZ világ-csúcstalálkozó előtt 79 kormány által aláírt, az innovatív fejlesztésfinanszírozási forrásokról szóló nyilatkozatra,

- tekintettel eljárási szabályzata 103. cikkének (4) bekezdésére,

A. mivel a jelentős és hatékony fejlesztési segély által fenntartott, megfelelő fejlesztési politikák kulcsszerepet játszanak a szegénység továbbgyűrűzésének megállításában, és a fejlődő országok számára lehetővé teszik gazdasági potenciáljuk felszabadítását;

B. mivel mindaddig, amíg a fejlődő országok nem képesek a segélyeket megfelelően fogadni, hatékony kormányzást kialakítani, illetve a korrupciót visszaszorítani, addig semekkora fejlesztési segélyre szánt összeg nem elegendő a szegénység továbbgyűrűzésének megállítására;

C. mivel a millenniumi fejlesztési célok eléréséről szóló 2005-ös jelentés világosan megmutatja, hogy a szegény országoknak az MFC-k 2015-ig történő elérésében való segítésére vonatkozó célkitűzés nem valósulhat meg mindaddig, amíg a segélyek mennyiségét és minőségét illetően nem születnek további politikai és pénzügyi kötelezettségvállalások;

D. mivel az éhezés és szegénység elleni fellépésről szóló New York-i nyilatkozat konkrét kötelezettségvállalásokra szólítja fel a fejlett országok kormányait a MFC-k elérésének finanszírozása terén;

E. mivel minden innovatív mechanizmusnak növelnie kell a hivatalos fejlesztéstámogatás (ODA) jelenlegi szintjeit, annak érdekében, hogy a fejlesztésfinanszírozáshoz érdemben hozzájáruljanak; mivel a tagállamoknak szilárdan ki kell tartaniuk elkötelezettségük mellett, hogy bruttó nemzeti jövedelmük (GNI) 0,7%-át az ODA céljaira szánják, továbbá menetrendet kell készíteniük a fenti célkitűzés 2015-ig való elérése érdekében;

F. mivel a Világbank becslései szerint a MFC-k 2015-ig történő eléréséhez évente legalább 50 milliárd USD-ral magasabb összegű ODA-ra van szükség,

G. mivel az AIDS, a TBC és malária elleni harcra létrehozott globális alap a szükséges pénz kevesebb, mint 15%-át kapta meg;

H. mivel a stabilitás és az előre láthatóság hiánya a fejlődő országok számára nyújtandó segélyek és finanszírozás terén jelentős akadály a szegénység elleni harcban; mivel a biztonságos finanszírozás alapvető fontosságú, különösen a kulcsfontosságú közszolgáltatások - pl. az egészség- és az oktatásügy - finanszírozása szempontjából;

I. mivel az Egyesült Királyság által javasolt Immunizációs IFF (IFFI) pozitív nemzetközi visszhangra talált, támogatva a nem kellő mértékben használt oltásokat 70 országban, valamint megerősítve az oltóanyag-kiszállítási rendszereket;

1. üdvözli a Párizsban, 2006. február 28. és március 1. között megrendezésre kerülő konferenciát, amely előrehaladást kísérel meg elérni a nemzetközi lefölözésekkel kapcsolatos megállapodások terén, különös hangsúllyal a repülőjegyek esetleges lefölözésére;

2. ismételten hangsúlyozza, hogy bármely alternatív fejlesztésfinanszírozási módszernek új, további fejlesztési alapokat kell hoznia és nem szabad leváltania az ODA-t;

3. melegen üdvözli a 2005 júniusában elért tanácsi megállapodást az EU fejlődő országokba irányuló segélyeinek megduplázásáról és a tagállamokból származó ODA növeléséről, hogy 2010-re elérje a GNI 0,56%-át és 2015-re a GNI 0,7%-át;

4. üdvözli, hogy a nemzetközi közösség az ENSZ világ-csúcstalálkozóján az MFC-k elérése és a fenntartható fejlődés előmozdítása tekintetében ismételten elkötelezte magát; sajnálja, hogy nem áll rendelkezésre pontos ütemterv, amely elkötelezné az összes fejlett országot a köztes és végső MFC-k követésére;

5. felszólítja a fejlett országokat, hogy teljesítsék kötelezettségeiket és valósítsák meg azon elkötelezettségüket, hogy a GDP 0,7%-ára növelik segélyekre szánt nemzeti költségvetésüket, és úgy véli, hogy a finanszírozás innovatív formái keresésének nem szabad helyettesítenie ezen valós prioritást;

6. hangsúlyozza, hogy a mennyiség növelésének együtt kell járnia a minőség javulásával, vagyis a segélyek hatékonyságát növelni kell a "3 K" - koordináció, komplementaritás és koherencia - által, valamint a segélyek tranzakciós költségeinek csökkentése, a segélymechanizmus kiszámíthatóságának és fenntarthatóságának javítása, a segélyek kiosztási sebességének növelése, a segélyek további felszabadítása, a nem fenntartható adóssági terhekkel kapcsolatos megoldások kifejlesztése, a jó kormányzás előmozdítása, a korrupció elleni harc és a segélyek befogadóinak fogadási kapacitása növelése által;

7. üdvözli a repülőjegyekre kirovandó szolidaritási hozzájárulás kísérleti projektjének ötletét, amely a HIV/AIDS és más járványok elleni harcot hivatott finanszírozni és az MFC-k elérését hivatott segíteni; üdvözli továbbá a fejlesztésfinanszírozás stabilabbá és kiszámíthatóbbá tételének tervét;

8. felszólítja a tagállamokat, hogy vegyenek részt aktívan az elkövetkező párizsi konferencián és komolyan fontolják meg e kezdeményezést; elismeri mindazonáltal, hogy az EU harmonizációs politikája alá nem tartozó adózási ügyek a tagállamok kizárólagos hatáskörében maradnak;

9. üdvözli az Egyesült Királyság, Franciaország, Olaszország, Spanyolország és Svédország részvételét, amelyek közösen ígéretet tettek 4 milliárd USD értékben az IFFI támogatására, amelyet az Oltóanyag és Immunizációs Világszövetség munkájának támogatására és növelésére használnak majd föl; sürgeti az EU tagállamait az IFFI-hez való hozzájárulásra;

10. az innovatív finanszírozással kapcsolatban üdvözli a frissen bejelentett Bizottság-Európai Beruházási Bank-Bizalmi Alap elindítását az afrikai infrastruktúra finanszírozására; az EBB kölcsöntevékenységének a fejlődő országokban történő növelésére szólít fel;

11. felkéri az EU-intézményeket és a tagállamok kormányait, hogy alaposan vizsgálják meg egy világlottó megvalósíthatóságát az éhínség leküzdését célzó tevékenységek finanszírozására, ahogy azt a világszintű Élelmiszer-program javasolta az élelmiszerprojekt keretében;

12. hangsúlyozza, hogy a rendkívül feszült költségvetési helyzetben az európai polgárok teljes támogatására szükség van, valamint hogy bármely új kezdeményezést óvatosan kell kezelni annak érdekében, hogy ne befolyásolják negatívan az európai közvéleményt a fejlesztéspolitikai célok tekintetében;

13. utasítja elnökét, hogy továbbítsa ezt az állásfoglalást a Tanácsnak, a Bizottságnak, a tagállamok kormányainak, az ENSZ főtitkárának, az ENSZ millenniumi fejlesztési célokért felelős különmegbízottjának, a Világbanknak és az OECD titkárságának.

--------------------------------------------------